钦定古今图书集成/明伦汇编/闺媛典/第049卷 > 邹世闻妻李氏〈女附〉
## 钦定古今图书集成/明伦汇编/闺媛典/第049卷 > 邹世闻妻李氏〈女附〉

按《浙江通志》：“李氏，本登州人，邹世闻妻，确母也。性慧
知礼，为女时即以贤淑称。既适邹，主馈食，事舅姑，勤
俭恭顺，动必以礼，足未尝出户。世闻用斗功为管军
百户，南戍居钱塘。方春时，邦人士女竞事游乐，其子
亦治具请母行，李氏曰：‘尔为我子，乃不能以礼事我，
吾闻妇人昼不游庭，岂可远适湖山，事逸乐耶’？子惭”
惧而退。李氏有女嫁为同邑周仲宾妻。仲宾调赣之
瑞金簿，非辜就逮，女仰天叹曰：“吾夫死必矣，吾出门
安适？”遂投舍后池水死。乡党咸以为得之母训，至正
间，世闻分守海宁，有惠政及民。张氏陷浙西，李屏居
硖石不食死。